DA Den Europæiske Unions Tidende L 284/100

KOMMISSIONENS GENNEMFØRELSESFORORDNING (EU) 2015/1952

af 29. oktober 2015

om udvidelse af den endelige antidumpingtold, der indførtes ved Rådets gennemførelsesforordning (EU) nr. 511/2010 på importen af tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, med oprindelse i Folkerepublikken Kina, til også at omfatte importen af tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Folkerepublikken Kina

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 13, stk. 3, og

ud fra følgende betragtninger:

1. SAGSFORLØB

1.1. Gældende foranstaltninger

(1) I juni 2010 indførte Rådet i overensstemmelse med artikel 5 i forordning (EF) nr. 1225/2009 (»grundforordningen«) en endelig antidumpingtold på 64,3 % på importen af tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, med oprindelse i Folkerepublikken Kina (»Kina«) ved Rådets gennemførelsesforordning (EU) nr. 511/2010 (2) (»de gældende foranstaltninger«, »den oprindelige undersøgelse«).

(2) I januar 2012 udvidede Rådet efter en antiomgåelsesundersøgelse i henhold til grundforordningens artikel 13 de gældende foranstaltninger til også at omfatte importen af den samme vare afsendt fra Malaysia, uanset om varen er angivet med oprindelse i Malaysia eller ej ved Rådets gennemførelsesforordning (EU) nr. 14/2012 (3) (»den første antiomgåelsesundersøgelse«).

(3) I september 2013 efter endnu en antiomgåelsesundersøgelse i henhold til grundforordningens artikel 13 udvidede Rådet ved gennemførelsesforordning (EU) nr. 871/2013 (4) (»den anden antiomgåelsesundersøgelse«) de gældende foranstaltninger til også at omfatte importen af tråd af molybdæn, der vægtmæssigt indeholder 97 % molybdæn eller derover, men under 99,95 % molybdæn, med største tværmål over 1,35 mm, dog ikke over 4,0 mm, med oprindelse i Kina.

1.2. Anmodning

(4) Den 26. januar 2015 modtog Kommissionen en anmodning i henhold til grundforordningens artikel 13, stk. 3, og artikel 14, stk. 5, om at undersøge den mulige omgåelse af de gældende foranstaltninger og gøre importen af tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Kina, til genstand for registrering.

(5) Anmodningen blev indgivet af Plansee SE (»ansøgeren«), der er en EU-producent af visse former for tråd af molybdæn.

1.3. Indledning

(6) Kommissionen besluttede efter at have underrettet medlemsstaterne om, at der var tilstrækkelige umiddelbare beviser til at indlede en undersøgelse i henhold til grundforordningens artikel 13, stk. 3, og artikel 14, stk. 5, at undersøge den mulige omgåelse af de gældende foranstaltninger og gøre importen af tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Kina, til genstand for registrering.

(7) Undersøgelsen blev indledt ved Kommissionens gennemførelsesforordning (EU) 2015/395 (5) (»indledningsforordningen«).

1.4. Undersøgelse

(8) Kommissionen underrettede officielt myndighederne i Kina, de eksporterende producenter i dette land og de importører i Unionen, som den vidste var berørt af sagen, samt EU-erhvervsgrenen om indledningen af undersøgelsen.

(9) Der blev fremsendt fritagelsesformularer til de eksporterende producenter i Kina og til de kendte importører i Unionen.

(10) De interesserede parter fik mulighed for at give deres mening til kende skriftligt og anmode om at blive hørt mundtligt inden for fristen i indledningsforordningen. Alle parter blev underrettet om, at manglende samarbejde kunne føre til anvendelse af grundforordningens artikel 18, som indebærer, at afgørelsen kan træffes på grundlag af de foreliggende faktiske oplysninger.

(11) En eksporterende producent i Kina og dens forretningsmæssigt forbundne importør i Unionen indsendte en besvarelse af fritagelsesformularen til Kommissionen og blev indrømmet en høring.

(12) To importører indsendte en besvarelse af fritagelsesformularen til Kommissionen. Kun en af dem importerede mindre mængder af molybdæntråd i undersøgelsesperioden (jf. betragtning 15).

(13) En forhandler fremsatte bemærkninger og blev hørt.

(14) Kommissionen aflagde kontrolbesøg hos følgende virksomheder: a) en eksporterende producent i Kina: — Luoyang Hi-tech Metals Co., Ltd, West Lichun Road, Jianxi District, Luoyang, Kina b) en forretningsmæssigt forbunden importør i Unionen: — CM Chemiemetall GmbH, Niels-Bohr-Str. 5, 06749 Bitterfeld, Tyskland c) en EU-producent: — Plansee SE, Metallwerk Plansee Strasse 71, 6600 Reutte, Østrig

1.5. Undersøgelsesperiode og rapporteringsperiode

(15) Undersøgelsen omfattede perioden fra 1. januar 2010 til 31. december 2014. Der blev indsamlet oplysninger for undersøgelsesperioden for bl.a. at undersøge den påståede ændring i handelsmønstret efter indførelsen af foranstaltningerne og udvidelsen heraf til først at omfatte Malaysia i 2012 (jf. betragtning 2) og dernæst til at omfatte importen af en let ændret vare i 2013 (jf. betragtning 3) og forekomsten af en praksis, forarbejdning eller bearbejdning, for hvilken der ikke forelå nogen tilstrækkelig gyldig grund eller økonomisk begrundelse ud over indførelsen af tolden.

(16) For rapporteringsperioden 1. januar 2014 til 31. december 2014 blev der indhentet mere detaljerede oplysninger med henblik på at undersøge, om importen undergravede de gældende foranstaltningers afhjælpende virkninger i form af priser og/eller mængder og forekomsten af dumping.

2. UNDERSØGELSESRESULTATER

2.1. Generelle betragtninger

(17) I overensstemmelse med grundforordningens artikel 13, stk. 1, blev vurderingen af den mulige omgåelse foretaget ved at analysere følgende: — om der var en ændring i handelsmønstret mellem Kina, Malaysia og Unionen — om denne ændring skyldtes en praksis, forarbejdning eller bearbejdning, for hvilken der ikke forelå nogen tilstrækkeligt gyldig grund eller økonomisk begrundelse ud over indførelsen af tolden — om der forelå beviser for skade eller for, at virkningerne af tolden blev undergravet i henseende til priserne på og/eller mængderne af den undersøgte vare — og om der var bevis for dumping i forhold til de tidligere fastslåede normale værdier, om fornødent i overensstemmelse med bestemmelserne i grundforordningens artikel 2.

2.2. Den pågældende vare og den undersøgte vare

(18) Den vare, der er berørt af den mulige omgåelse, er den vare, der er genstand for de gældende foranstaltninger, jf. betragtning 1. Den henhører under KN-kode ex 8102 96 00. Som fastslået i den oprindelige undersøgelse blev den pågældende vare hovedsageligt anvendt i motorkøretøjssektoren til metalbelægning ved hjælp af termisk sprøjtning af motordele, som udsættes for kraftigt slid, som f.eks. stempelringe, synkroniseringsringe eller kraftoverføringsanordninger, for at øge deres modstandsdygtighed.

(19) Den undersøgte vare er den vare, der er defineret i indledningsforordningens artikel 1, nemlig i) tråd af molybdæn, der vægtmæssigt indeholder mindst 99,95 % molybdæn, med største tværmål over 4,0 mm, dog ikke over 11,0 mm, i øjeblikket henhørende under KN-kode ex 8102 96 00 (Taric-kode 8102960020), og ii) tråd af molybdæn, der vægtmæssigt indeholder 97 % molybdæn eller derover, men under 99,95 % molybdæn, med største tværmål over 4,0 mm, dog ikke over 11,0 mm, i øjeblikket henhørende under KN-kode ex 8102 96 00 (Taric-kode 8102960040). Den undersøgte vare har oprindelse i Kina og omtales også som tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, men ikke over 11,0 mm.

2.3. Samarbejdsvilje

(20) Kun én kinesisk eksporterende producent, nemlig virksomheden Luoyang Hi-tech Metals Co. Ltd (»LHTM«) og dennes forretningsmæssigt forbundne importør Chemiemetall (»CM«), gav sig til kende og anmodede om fritagelse for en eventuel udvidelse af de gældende foranstaltninger. Både LHTM og CM samarbejdede fuldt ud i forbindelse med undersøgelsen. Omfanget af deres import tegnede sig for ca. 55 % af den samlede import fra Kina til Unionen i rapporteringsperioden.

(21) Ca. 40 % af den samlede kinesiske import til Unionen stammer fra ikke-samarbejdsvillige producenter. Navnlig var der ikke noget samarbejde fra de kinesiske eksporterende producenters side, som havde samarbejdet i forbindelse med den anden antiomgåelsesundersøgelse, men som ikke var fritaget for de gældende foranstaltninger.

2.4. Ændring i handelsmønstret

(22) Tabellen nedenfor indeholder oplysninger fra den anden antiomgåelsesundersøgelse, anmodningen, Comext og den database, der er blevet etableret i henhold til grundforordningens artikel 14, stk. 6, såvel som oplysninger indsamlet fra LHTM.

(23) Da kun en eksporterende producent samarbejdede i forbindelse med undersøgelsen, måtte alle tal vedrørende følsomme oplysninger indekseres eller gives inden for et interval af fortrolighedshensyn.

(24) Den samlede mængde tråd af molybdæn til sprøjtning, som var blevet indberettet, omfatter: — importen af den pågældende vare — den omgåelsesimport, der var blevet identificeret i den anden antiomgåelsesundersøgelse — importen af den pågældende vare. Importen til Unionen (i ton) 2010 2011 2012 2013 RP = 2014 Den samlede import af tråd af molybdæn til sprøjtning (i ton indekseret) 100 463 365 273 362 Den samlede import af tråd af molybdæn til sprøjtning (i %) 100 100 100 100 100 Den pågældende vare, der er omfattet af de gældende foranstaltninger 8 0 0 1 5 Den omgåelsesimport, der blev identificeret i den anden antiomgåelsesundersøgelse 92 100 99 1 0 Den undersøgte vare (UV) 0 0 1 99 95 heraf UV hos LHTM 0 0 1 36 55 heraf UV hos de ikke-samarbejdsvillige eksporterende producenter fra Kina 0 0 0 63 40

(25) I overensstemmelse med resultaterne af den anden antiomgåelsesundersøgelse er importen af den pågældende vare næsten ophørt efter indførelsen af midlertidige foranstaltninger i den oprindelige undersøgelse (6) fra 2010. Den forsvandt næsten i 2011, 2012 og 2013 og tegnede sig kun for ca. 5 % af den samlede import i rapporteringsperioden 2014. Den blev erstattet af den omgåelsesimport, der var blevet fastlagt i den anden antiomgåelsesundersøgelse i årene 2010 til 2012. Fra indledningen af den anden antiomgåelsesundersøgelse og den dermed forbundne registrering af import i december 2012 (7) ophørte denne omgåelsesimport næsten i 2013 og i rapporteringsperioden.

(26) Samtidig steg importen kraftigt i 2013 og i rapporteringsperioden af den undersøgte vare, som i det foregående år havde været ikke-eksisterende eller ubetydelig. I oktober 2013 i undersøgelsesperioden udstedte de italienske toldmyndigheder en bindende tariferingsoplysning (BTO) til klassificering af tråd af molybdæn med en diameter på 4,1 mm og 4,2 mm, med en mindre tilføjelse af lanthan (på mellem 0,22 % og 0,28 %) og med mere end 97 %, men under 99,95 % molybdæn. Efterfølgende udstedte de tyske toldmyndigheder i januar 2014 en BTO til klassificering af tråd af molybdæn med indhold på mere end 99,95 % molybdæn og med en diameter på ca. 4,1 mm. Disse BTO bekræfter indførelsen af den undersøgte vare, som er en variation af tråd af molybdæn i en renere og i en mindre ren form, med en diameter på mellem 4,0 mm og 11,00. Importen af den undersøgte vare tegnede sig for stort set hele importen af tråd af molybdæn til sprøjtning fra Kina i 2013 (ca. 99 %) og i rapporteringsperioden (ca. 95 %).

(27) Den kraftige fremmarch i 2013 af tidligere ikke-eksisterende eller ubetydelig import af den undersøgte vare, som tydeligvis erstattede omgåelsesimporten fra den anden antiomgåelsesundersøgelse, og den samtidige forsvinden af importen af den pågældende vare i undersøgelsesperioden udgør en betydelig ændring i handelsmønstret, jf. grundforordningens artikel 13, stk. 1.

2.5. Anvendelse af omgåelsespraksis

(28) Aktiviteterne hos den samarbejdsvillige eksporterende producent og dennes forretningsmæssigt forbundne importør blev analyseret. Den samarbejdsvillige eksporterende producent eksporterer ikke den pågældende vare, men tråd af molybdæn, der vægtmæssigt indeholder mindst 99,95 % molybdæn, og med et største tværmål (diameter), der overstiger 4,0 mm, men som ikke overstiger 11,0 mm. Denne eksport afsendes til den forretningsmæssigt forbundne importør i Tyskland. Denne eksport er i øjeblikket ikke omfattet af den gældende antidumpingtold.

(29) Derefter foretager den forretningsmæssigt forbundne importør en ny trådtrækning af den importerede tråd af molybdæn i en diameter på under 4,0 mm, og denne aktivitet ændrer faktisk varen til præcis den pågældende vare, som er omfattet af de gældende foranstaltninger. Den forretningsmæssigt forbundne importør sælger til endelige kunder i Unionen, hovedsagelig inden for bilindustrien. Den nye trådtrækning foretages af den forretningsmæssigt forbundne importør, der benytter udstyr, der er købt af den samarbejdsvillige eksporterende producent. Faktisk viste undersøgelsen, at trådtrækningstransaktionen bare blev overført fra Kina til Tyskland.

(30) Den forretningsmæssigt forbundne importør begyndte at foretage den nye trådtrækning i slutningen af 2012/begyndelsen af 2013, navnlig på det tidspunkt, hvor importen af den undersøgte vare begyndte at forekomme (se betragtning 24-26 ovenfor). Den markedsundersøgelse, som førte til investeringen i denne type transaktioner, blev udført i 2010 på anmodning af ejeren af den gruppe, som den samarbejdsvillige eksporterende producent og dennes forretningsmæssigt forbundne importør tilhørte, efter at de midlertidige foranstaltninger blev indført i forbindelse med den oprindelige undersøgelse.

(31) Undersøgelsen viste ingen forskelle i produktionsprocessen for den undersøgte vare og den pågældende vare bortset fra den omstændighed, at det sidste skridt i produktionen, som består af en ny trådtrækning i en diameter på under 4,0 mm, finder sted i Kina for den pågældende vare og i Tyskland for den undersøgte vare.

(32) Undersøgelsen viste desuden, at den undersøgte vare ikke kunne anvendes som sådan af brugerne i Unionen i forbindelse med sprøjtebelægning, da diameteren er for stor til det eksisterende sprøjteudstyr. Den kan kun anvendes efter en ny trådtrækning i en ringere diameter, nemlig efter omdannelse til den pågældende vare, således at den passer til sprøjteudstyret og kan benyttes til sit normale anvendelsesformål, dvs. sprøjtning af metalbelægning (se betragtning 18 ovenfor).

(33) Endvidere er omkostningerne ved produktion af den pågældende vare og den undersøgte vare temmelig ens. Den nye trådtrækning er dog dyrere (mere end en fordobling), når den udføres i Tyskland i stedet for Kina. På den anden side beløber omkostningerne ved trådtrækning i Tyskland sig til ca. 15-20 % af de gældende foranstaltninger. Det er derfor mere økonomisk med ny trådtrækning i Tyskland end at betale told. I betragtning af at den endelige vare er den samme, anses denne praksis for at være en unddragelse af tolden.

(34) Under den fælles høring af LHTM og CM hævdede disse hovedsageligt, at den nuværende aktivitet med import af den undersøgte vare var en væsentlig del af deres forretningsmodel, der var udviklet for at kunne levere molybdæntråd til konkurrencedygtige priser. Det blev også nævnt, at en investeringsplan for at øge produktionskapaciteten blev stillet i bero og afhænger af resultatet af denne undersøgelse, som angiveligt kan få alvorlige konsekvenser for deres forretningsmodel.

(35) Hvad angår den økonomiske berettigelse af at importere den undersøgte vare med efterfølgende ny trådtrækning for at opnå den pågældende vare og derved unddrage sig de gældende foranstaltninger, indvendte den eksporterende producent og den forretningsmæssigt forbundne importør, at ny trådtrækning havde gjort det muligt at skabe nye job i Unionen, at varer til lave omkostninger ville bidrage til at gøre producenterne i de efterfølgende led mere effektive og til at opretholde aktiviteten i Unionen, at EU-producenten, Plansee, har for megen magt på EU-markedet med en stor markedsandel, og at en ny trådtrækning kunne være med til at reducere Plansees dominerende stilling.

(36) Ingen af disse argumenter kan begrunde importen af den undersøgte vare og dens efterfølgende nye trådtrækning for at opnå den pågældende vare af andre grunde end en unddragelse af den gældende antidumpingtold.

(37) Hvad angår beskæftigelsen, viste undersøgelsen, at den nye trådtrækning er den sidste fase i produktionsprocessen og i al væsentlighed automatiseret. Arbejdstagerne skal ændre trådspolen, overvåge trådtrækningen og spolingen af tråden. Arbejdsbyrden er derfor meget begrænset. Antallet af job, der skabes i Unionen i forbindelse med den nye trådtrækning, er under alle omstændigheder for lavt til, at det løser problemet med mangel på arbejdspladser på EU-markedet. På den anden side er det uholdbart, selv om jobskabelse kunne anerkendes som en tilsigtet konsekvens af at flytte trådtrækningen til Unionen, at det er en økonomisk begrundelse, da den sker for at undgå de gældende foranstaltninger. Denne påstand afvises derfor.

(38) Hvad angår argumenterne om brugernes interesser med hensyn til at anvende billigere tråd, der er trukket i Unionen, og om konkurrencen på EU-markedet, skal det erindres, at den nuværende undersøgelse udføres i overensstemmelse med grundforordningens artikel 13. Formålet med en antiomgåelsesundersøgelse er at sikre behørig beskyttelse af de gældende foranstaltninger, som blev indført, efter at der var blevet taget behørigt hensyn til de forskellige interesser i den oprindelige undersøgelse, herunder importørernes og brugernes. Det ligger derfor uden for anvendelsesområdet for den nuværende antiomgåelsesundersøgelse at iværksætte en ny undersøgelse af disse aspekter. På den anden side kunne disse argumenter ikke være en tilstrækkelig gyldig grund eller økonomisk begrundelse for denne praksis. Hvis den molybdæntråd, der sælges til brugerne, er billigere efter trådtrækningen i Tyskland, skyldes det, at der ikke opkræves antidumpingtold på importen af den undersøgte vare (se betragtning 36 ovenfor). Disse påstande afvises derfor.

(39) På dette grundlag konkluderes det, at der ikke foreligger nogen tilstrækkelig gyldig grund eller økonomisk begrundelse for importen af den undersøgte vare og den efterfølgende nye trådtrækning heraf i Unionen ud over indførelsen af de gældende foranstaltninger. Den nye trådtrækning, der udføres af den forretningsmæssigt forbundne importør, var specifikt udformet og iværksat som følge af indførelsen af antidumpingtold.

(40) Desuden har den anden antiomgåelsesundersøgelse vist, at tråd af molybdæn, der indeholder mere end 97 %, men under 99,95 % molybdæn med tilsætning af lanthan og andre kemiske bestanddele (»doteret molybdæntråd«) og med en diameter på over 1,35 mm, men ikke over 4,0 mm, er indbyrdes udskiftelige med renere molybdæntråd, der indeholder mere end 99,95 % molybdæn og har samme diameter, idet der ikke er relevante forskelle i de fysiske egenskaber, og de har samme anvendelsesformål, nemlig sprøjtebelægning (8).

(41) Jf. betragtning 26 ovenfor fremgik det yderligere af undersøgelsen, at de italienske toldmyndigheder i oktober 2013 i undersøgelsesperioden udstedte en bindende tariferingsoplysning (BTO) til klassificering af tråd af molybdæn med en diameter på 4,1 mm og 4,2 mm, med en mindre tilføjelse af lanthan (på mellem 0,22 % og 0,28 %) og med mere end 97 %, men under 99,95 % molybdæn. Denne BTO bekræfter indførelsen af doteret molybdæntråd med en diameter på mellem 4,0 mm og 11,0 mm.

(42) Sprøjteudstyret kan, jf. betragtning 32 ovenfor, kun anvendes med tråd af molybdæn i en diameter på over 1,35 mm, men ikke over 4,0 mm (både doteret og i renere form). Det følger heraf, at, da tråd af molybdæn har et indhold på mere end 99,95 % molybdæn og en diameter på mellem 4,0 mm og 11,0 mm, kan tråd af doteret molybdæn med en diameter på mellem 4,0 mm og 11,0 mm kun anvendes efter ny trådtrækning i en diameter på over 1,35 mm, men ikke over 4,0 mm.

(43) Ingen af de andre eksporterende producenter, der tegner sig for mere end 40 % af den samlede import af den undersøgte vare i 2014, gav sig til kende og var samarbejdsvillige. På denne baggrund og i overensstemmelse med grundforordningens artikel 18, stk. 1, bygger resultaterne vedrørende den virksomhed, der udøves af andre eksporterende producenter, på de foreliggende faktiske oplysninger. I denne forbindelse er de foreliggende faktiske oplysninger følgende: i) der ikke var tegn på, at tråd af doteret molybdæn med en diameter på mellem 4,0 mm og 11,0 mm blev indført med henblik på et specifikt formål, eller til en bestemt anvendelse eller anden anvendelse end tråden af molybdæn med største tværmål (diameter) over 4,0 mm, men ikke over 11,0 mm, med vægtmæssigt indhold af molybdæn på mindst 99,95 %, ii) tværtimod på grundlag resultaterne af den anden antiomgåelsesundersøgelse (jf. betragtning 40 ovenfor) og resultaterne af denne undersøgelse (jf. betragtning 42 ovenfor) er det opfattelsen, at doteret molybdæntråd med en diameter på mellem 4,0 mm og 11,0 mm kun kan anvendes til sprøjtebelægning efter ny trådtrækning i en diameter på over 1,35 mm, men ikke over 4,0 mm, iii) undersøgelsen hos den samarbejdsvillige eksporterende producent og dennes forretningsmæssigt forbundne importør bekræfter, at det er nødvendigt med ny trådtrækning af den undersøgte vare til fremstilling af den pågældende vare, iv) den omstændighed, at den nye trådtrækning, der foretages af den samarbejdsvillige importør, og som udgør ca. 15-20 % af de gældende foranstaltninger (jf. betragtning 33 ovenfor), kan foretages af enhver erhvervsdrivende i Unionen med det nødvendige udstyr.

(44) På grundlag af ovenstående blev det derfor konstateret, at praksis med at importere tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Kina, som ikke forefindes kommercielt, og den efterfølgende nye trådtrækning i Unionen ikke har nogen gyldig grund eller økonomisk begrundelse ud over undgåelsen af de gældende foranstaltninger.

(45) På grundlag af resultaterne med hensyn til den samarbejdsvillige eksporterende producent og de foreliggende faktiske oplysninger for de ikke-samarbejdsvillige eksporterende producenter foreligger der en omgåelsespraksis, jf. grundforordningens artikel 13, stk. 1, på landeniveau for al import af den undersøgte vare fra Kina. Denne omgåelsespraksis vedrører en mindre ændring af den pågældende vare med henblik på at kunne tarifere varen under toldkoder, som normalt ikke er omfattet af foranstaltninger, nemlig den undersøgte vare, forudsat at ændringen ikke indebærer en ændring af dennes væsentlige kendetegn, jf. grundforordningens artikel 13, stk. 1, andet afsnit, og behovet for ny trådtrækning af den undersøgte vare for at opnå den pågældende vare i Unionen.

2.6. Undergravning af de afhjælpende virkninger af tolden i henseende til priser og/eller mængder af den samme vare

(46) Stigningen i importen af den undersøgte vare var betydelig, jf. betragtning 26, med hensyn til mængder og tegnede sig for stort set hele importen af tråd af molybdæn til sprøjtning fra Kina i 2013 og rapporteringsperioden.

(47) Eksportprisen for den undersøgte vare, behørigt justeret for yderligere omkostninger for ny trådtrækning, blev sammenlignet med den skadestærskel, der var blevet fastsat i den oprindelige undersøgelse.

(48) For så vidt angår den samarbejdsvillige eksporterende producent, blev eksportprisen fastsat ud fra de oplysninger, der blev efterprøvet i forbindelse med undersøgelsen. For ikke-samarbejdsvillige eksporterende producenter blev eksportprisen fastsat ud fra oplysninger fra Eurostat efter fradrag af eksporten fra den samarbejdsvillige eksporterende producent. Den margen, der dækker produktionsomkostninger for den nye trådtrækning, var baseret på oplysninger fra den samarbejdsvillige forretningsmæssigt forbundne importør, som var blevet verificeret.

(49) Sammenligningen af skadestærsklen og eksportprisen for både den samarbejdsvillige eksporterende producent og de ikke-samarbejdsvillige eksporterende producenter, jf. ovenfor, viser et betydeligt prisunderbud.

(50) Det konkluderes derfor, at de afhjælpende virkninger af de gældende foranstaltninger undergraves, både i henseende til mængde og pris.

2.7. Bevis for dumping i forhold til den tidligere fastsatte normale værdi for samme vare

(51) I overensstemmelse med grundforordningens artikel 13, stk. 1, og for at fastslå, om eksportpriserne på den undersøgte vare var dumpingimport, blev eksportpriserne for den samarbejdsvillige eksporterende producent og for de ikke-samarbejdsvillige eksporterende producenter fastsat, jf. betragtning 47 og 48, og sammenlignet med den normale værdi, der var blevet fastsat i den oprindelige undersøgelse.

(52) Det fremgår af sammenligningen mellem den normale værdi og eksportprisen, at den undersøgte vare i rapporteringsperioden blev importeret til dumpingpriser til Unionen af både samarbejdsvillige og ikke-samarbejdsvillige eksporterende producenter.

3. FORANSTALTNINGER

(53) På grundlag af ovenstående konkluderes det, at den endelige antidumpingtold på importen af tråd af molybdæn med oprindelse i Kina blev omgået ved import af tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Kina.

(54) På grundlag af grundforordningens artikel 13, stk. 1, første punktum, konkluderes det, at de gældende antidumpingforanstaltninger over for importen af den pågældende vare med oprindelse i Kina derfor bør udvides til at omfatte importen af tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Kina.

(55) I henhold til grundforordningens artikel 13, stk. 3 og artikel 14, stk. 5, hvori det fastsættes, at alle udvidede foranstaltninger bør gælde for import til Unionen under den registrering, der blev indført ved indledningsforordningen, bør der opkræves antidumpingtold på importen til Unionen af tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Kina.

4. ANMODNINGER OM FRITAGELSE

(56) Den samarbejdsvillige eksporterende producent i Kina og dennes forretningsmæssigt forbundne importør anmodede om fritagelse for de mulige udvidede foranstaltninger, jf. grundforordningens artikel 13, stk. 4, og indsendte en fritagelsesformular.

(57) Det blev i betragtning 39 konstateret, at den eksporterende producent og dennes forretningsmæssigt forbundne importør var involveret i omgåelsespraksis. Disse virksomheder kunne derfor, jf. grundforordningens artikel 13, stk. 4, ikke indrømmes en fritagelse.

5. FREMLÆGGELSE AF OPLYSNINGER

(58) Alle interesserede parter blev underrettet om de vigtigste kendsgerninger og betragtninger, der førte til ovennævnte konklusioner, og blev opfordret til at fremsætte bemærkninger. Der er ikke fremkommet sådanne bemærkninger.

(59) Foranstaltningerne i denne forordning er i overensstemmelse med udtalelse fra det udvalg, der er nedsat ved grundforordningens artikel 15, stk. 1 —

VEDTAGET DENNE FORORDNING:

Artikel 1

1. Den endelige antidumpingtold, der indførtes ved gennemførelsesforordning (EU) nr. 511/2010 på importen af tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, med oprindelse i Folkerepublikken Kina, udvides hermed til også at omfatte importen til Unionen af tråd af molybdæn, der vægtmæssigt indeholder mindst 97 % molybdæn, med største tværmål over 4,0 mm, dog ikke over 11,0 mm, med oprindelse i Folkerepublikken Kina, der i øjeblikket tariferes under KN-kode ex 8102 96 00 (Taric-kode 8102960020 og 8102960040).

2. Den ved stk. 1 i denne artikel udvidede told opkræves på importen af tråd af molybdæn til Unionen registreret i henhold til artikel 2 i gennemførelsesforordning (EU) 2015/395 og artikel 13, stk. 3, og artikel 14, stk. 5, i forordning (EF) nr. 1225/2009.

3. Gældende bestemmelser vedrørende told finder anvendelse, medmindre andet er fastsat.

Artikel 2

1. Anmodninger om fritagelse for den ved artikel 1 udvidede told indgives skriftligt på et af Den Europæiske Unions officielle sprog og underskrives af en person, der har beføjelse til at repræsentere den anmodende enhed. Anmodningen sendes til følgende adresse:

Europa-Kommissionen Generaldirektoratet for Handel Direktorat H Kontor: CHAR 04/039 1049 Bruxelles Belgien

2. I overensstemmelse med artikel 13, stk. 4, i forordning (EF) nr. 1225/2009 kan Kommissionen ved en afgørelse give tilladelse til, at import fra virksomheder, der ikke omgår de ved gennemførelsesforordning (EU) nr. 511/2010 indførte antidumpingforanstaltninger, fritages for den ved denne forordnings artikel 1 udvidede told.

Artikel 3

Det pålægges herved toldmyndighederne at ophøre med den registrering af importen, som blev indført i henhold til artikel 2 i forordning (EU) 2015/395.

Artikel 4

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 29. oktober 2015. På Kommissionens vegne Jean-Claude JUNCKER Formand

(1) EUT L 343 af 22.12.2009, s. 51.

(2) Rådets gennemførelsesforordning (EU) nr. 511/2010 af 14. juni 2010 om indførelse af en endelig antidumpingtold og om endelig opkrævning af den midlertidige antidumpingtold på importen af visse former for tråd af molybdæn med oprindelse i Folkerepublikken Kina (EUT L 150 af 16.6.2010, s. 17).

(3) Rådets gennemførelsesforordning (EU) nr. 14/2012 af 9. januar 2012 om udvidelse af den endelige antidumpingtold, der indførtes ved gennemførelsesforordning (EU) nr. 511/2010 på importen af visse former for tråd af molybdæn med oprindelse i Folkerepublikken Kina til også at omfatte importen af visse former for tråd af molybdæn afsendt fra Malaysia, uanset om varen er angivet med oprindelse i Malaysia eller ej, og om afslutning af undersøgelsen, for så vidt angår varer afsendt fra Schweiz (EUT L 8 af 12.1.2012, s. 22).

(4) Rådets gennemførelsesforordning (EU) nr. 871/2013 af 2. september 2013 om udvidelse af den endelige antidumpingtold, der indførtes ved gennemførelsesforordning (EU) nr. 511/2010 på importen af tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, med oprindelse i Folkerepublikken Kina, til også at omfatte importen af tråd af molybdæn, der vægtmæssigt indeholder mindst 97 % molybdæn, med største tværmål over 1,35 mm, dog ikke over 4,0 mm, med oprindelse i Folkerepublikken Kina (EUT L 243 af 12.9.2013, s. 2).

(5) Kommissionens gennemførelsesforordning (EU) 2015/395 af 10. marts 2015 om indledning af en undersøgelse af den mulige omgåelse af de antidumpingforanstaltninger, der indførtes ved Rådets gennemførelsesforordning (EU) nr. 511/2010 over for importen af visse former for tråd af molybdæn med oprindelse i Folkerepublikken Kina, ved import af visse former for let ændret tråd af molybdæn, og om registrering af denne import (EUT L 66 af 11.3.2015, s. 4).

(6) Kommissionens forordning (EU) nr. 1247/2009 af 17. december 2009 om indførelse af en midlertidig antidumpingtold på importen af visse former for tråd af molybdæn med oprindelse i Folkerepublikken Kina (EUT L 336 af 18.12.2009, s. 16).

(7) Kommissionens forordning (EU) nr. 1236/2012 af 19. december 2012 om indledning af en undersøgelse vedrørende den mulige omgåelse af de antidumpingforanstaltninger, der indførtes ved Rådets gennemførelsesforordning (EU) nr. 511/2010 over for importen af visse former for tråd af molybdæn med oprindelse i Folkerepublikken Kina, ved import af visse former for let ændret tråd af molybdæn, der vægtmæssigt indeholder 97 % eller derover, men under 99,95 %, med oprindelse i Folkerepublikken Kina, og om at gøre denne import til genstand for registrering (EUT L 350 af 20.12.2012, s. 51).

(8) Rådets gennemførelsesforordning (EU) nr. 871/2013 af 2. september 2013 om udvidelse af den endelige antidumpingtold, der indførtes ved gennemførelsesforordning (EU) nr. 511/2010 på importen af tråd af molybdæn, der vægtmæssigt indeholder mindst 99,95 % molybdæn, med største tværmål over 1,35 mm, dog ikke over 4,0 mm, med oprindelse i Folkerepublikken Kina, til også at omfatte importen af tråd af molybdæn, der vægtmæssigt indeholder mindst 97 % molybdæn, med største tværmål over 1,35 mm, dog ikke over 4,0 mm, med oprindelse i Folkerepublikken Kina (EUT L 243 af 12.9.2013, s. 2), jf. betragtning 36.